**Ministru kabineta noteikumu projekta**

**“Grozījumi Ministru kabineta 2020. gada 9. jūnija noteikumos Nr. 360 “**[**Epidemioloģiskās drošības pasākumi Covid-19 infekcijas izplatības ierobežošanai**](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)**”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai”” (turpmāk – projekts) mērķis ir atcelt tās epidemioloģiskās drošības prasības, kuras nav nepieciešams attiecināt uz personām, kuras ir vakcinētas pret Covid-19.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Izdoti saskaņā ar Epidemioloģiskās drošības likuma 3. panta otro daļu, 14. panta pirmās daļas 5. punktu, 19. panta pirmo un 2.1 daļu, 19.1 pantu, 30. panta trešo daļu, 31. panta piekto daļu, 39. panta pirmo un otro daļu un Covid-19 infekcijas izplatības pārvaldības likuma 4. panta 1., 2., 3., 4., 5., 6., 7., 8., 9., 10., 11., 12., 13., 14. un 16. punktu un 6.1panta otro daļu un 6.3panta otro daļu, Farmācijas likuma 5. panta 3. un 12. punktu.Veselības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Ņemot vērā to, ka atsevišķas sabiedrības grupas – ārstniecības personas, sociālās aprūpes centru darbinieki un klienti, personas virs 60 gadu vecuma ir vakcinētas, kā arī turpinās jauno prioritāto grupu vakcinācija, ir pamats ieviest izņēmumus vakcinētām personām.Kā liecina Eiropas slimību profilakses un kontroles centra (ECDC) apkopotā informācija, vienā no vērā ņemamiem pētījumiem ir pierādīts, ka viena mājsaimniecības locekļa vakcinācija par 30% samazina inficēšanās risku pārējiem uzņēmīgiem mājsaimniecības locekļiem. Tāpat vakcīnu klīniskie pētījumi ir pierādījuši, ka vakcinācija novērš saslimšanu ar simptomātisku un arī bezsimtomu Covid-19 formu, bet tas ir atkarīgs no indivīda un vakcīnas. Tāpat pētījumi parāda, ka vakcinētām personām inficēšanās gadījumā varētu būt mazāka vīrusu slodze un slimības simptomu intensitāte, kā rezultātā šie cilvēki apkārtējiem rada zemāku inficēšanās risku.Ņemot vērā to, ka vēl tiek pētīta vakcīnu ietekme uz Covid-19 izplatību, kā arī apzinoties to, ka šobrīd Latvijā vakcinācija vēl nav pieejama ikvienam sabiedrības loceklim, ir iespējams ieviest izņēmumus, kas visvairāk skar jau šobrīd vakcinētās sabiedrības grupas, kam ir visaugstākais Covid-19 inficēšanās risks, proti izņēmumus rutīnas skrīninga veikšanai un mājas karantīnas ievērošanai.Dabīgā ceļā imunitāti pret Covid-19 iegūst pēc pārslimošanas, tādēļ arī personām, kas ir izslimojušas Covid-19, var tikt piemēroti līdzvērtīgi izņēmumi kā vakcinētām personām, un šīs personas tiek uzskatītas par zema inficēšanās riska personām.Vadoties no iepriekš minētā un vakcīnu klīnisko pētījumu rezultātiem, kas demonstrē aizsardzības veidošanos pēc vakcinācijas, tiek noteikts, ka par vakcinētu personu tiek uzskatīta persona, kurai pagājušas divas nedēļas pēc vakcinācijas, savukārt vakcinējoties ar “Vaxzevria”, pietiekama aizsardzība tiek iegūta jau pēc pirmās vakcīnas devas un tā ir pietiekama līdz 90. dienai, tādēļ līdz 90. dienai personai ir jāveic balstvakcinācija, un pēc pabeigtas vakcinācijas personai turpinās vakcinētas personas statuss, bet, ja līdz 90. dienai nav veikta balstvakcinācija, personu vairs nevar uzskatīt par vakcinētu.To, ka persona ir pārslimojusi Covid-19, apliecina Covid-19 RNS pozitīvs tests. Lēmumu par to, ka persona ir atveseļojusies un vairs nav infekcioza, pieņem ārsts un to var apliecināt ārsta izziņa – veidlapa Nr.027/u. Vadoties no šī brīža pieejamiem pētījumu rezultātiem, kurus ir apkopojuši ECDC speciālisti, aizsardzība pret Covid-19 personai pēc inficēšanās saglabājas 5-7 mēnešus, tādēļ tiek rekomendēts pieņemt, ka aizsardzība vidēji saglabājas 6 mēnešus – 180 dienas.Pietiekama vakcīnas efektivitāte pārliecinoši ir pierādīta tikai vakcīnām, kas reģistrētas Eiropas zāļu aģentūrā (EMA) vai regulatoros, kam ir līgums ar EMA (<https://www.ema.europa.eu/en/human-regulatory/research-development/compliance/good-manufacturing-practice/mutual-recognition-agreements-mra>) par ražotāju pārbaužu atzīšanu un līgumi atzīti Latvijā atbilstoši 2006. gada 9. maija MK noteikumu Nr.3 76 “Zāļu reģistrēšanas kārtība” 17.16. punktam.Izņēmumi personām, kuras ir pārslimojušas Covid-19 vai kuras ir vakcinētas pret Covid-19, ir iespēja neveikt rutīnas skrīninga testu darba pienākumu veikšanai, piemēram ilgstošas sociālās aprūpes centros, izglītības iestāžu darbiniekiem u.c. Tāpat arī tiek paredzēts, ka šī persona var neievērot mājas karantīnu, ja tai nav saslimšanas pazīmes. Tomēr, ņemot vērā to, ka tomēr tiek atklāti saslimšanas gadījumi pēc vakcinācijas, tiek paredzēts, ka vakcinētai personai nedēļas laikā pēc kontakta ar inficētu personu ir jāveic Covid-19, lai savlaicīgi atklātu bezsimtomu inficēšanās gadījumus. Tā kā vidēji inficēšanās var izpausties 5-7 dienu laikā, nedēļa ir optimāls laika periods iespējamās inficēšanās atklāšanai.Tāpat arī tiek saglabāts nosacījums, ka persona, kas pārslimojusi Covid-19, var neievērot pašizolāciju, ierodoties no valsts ar augstu Covid-19 izplatību. Attiecībā uz vakcinētām personām šobrīd šāds izņēmums netiek paredzēts, jo šobrīd Latvijā vēl nav sasniegta pietiekama sabiedrības vakcinācijas aptvere, kas ir mazliet virs 10%. Tāpat nav sasniegta pietiekama riska grupu vakcinācijas aptvere. Tā kā tomēr tiek atklāti Covid-19 inficēšanās gadījumi personām pēc pabeigtas vakcinācijas, īpaši ar SARS-CoV-2 jaunajiem celmiem, pastāv risks vakcinētām personām valstī ievest jaunos Covid-19 paveidus, kas var radīt augstu sabiedrības, īpaši riska grupu, apdraudējumu. Tādēļ līdz pietiekamas sabiedrības, un īpaši riska grupu, vakcinācijas aptveres sasniegšanai, izņēmumi vakcinētām personām attiecībā uz pašizolāciju netiek plānoti.Precizēta VII prioritāri vakcinējamo personu grupa, papildinot to ar Valsts prezidenta kancelejas darbiniekiem. EK ir ieteikusi izvērtēt iespēju prioritāri vakcinēt to uzņēmumu darbiniekus, kur darba specifikas dēļ nav iespējams ievērot distancēšanos vai kuri ir nozīmīgi tautsaimniecībai. Ņemot vērā eksportējošo uzņēmumu nozīmīgumu Latvijas tautsaimniecībā un to ieguldījumu Latvijas ekonomiskajā izaugsmē, Noteikumu 3. pielikumā ir precizēts tautsaimniecībai nozīmīgo eksportējošo uzņēmumu jēdziens skaidrai normas piemērošanai praksē. Proti, Noteikumu 3.pielikuma VII prioritārajā grupā paredzēts, ka ir iekļauti uzņēmumi, kuru preču vai pakalpojumu eksporta apjoms 2019.gadā sasniedza vismaz 1 miljonu euro. Kopā, atskaitot uzņēmumus, kuri kvalificējas jau citās prioritārajās grupās, VII grupā ietilpst 1328 uzņēmumi ar 140 741 nodarbinātajiem (2019.g. dati). Ņemot vērā Latvijas iekšējā tirgus nelielo izmēru, eksports ir ekonomikas dzinējspēks un viens no nozīmīgākajiem faktoriem Latvijas tautsaimniecības izaugsmē un atlabšanā pēc krīzes. Līdz Covid-19 pandēmijas izraisītās krīzes sākumam eksporta īpatsvars Latvijas ekonomikā pēdējos gados ir bijis aptuveni 60% no Latvijas IKP, no kuras lielāko daļu nodrošina lielie eksportētāji. Līdz ar to lielo eksportējošo uzņēmumu (eksporta apjoms virs 1 miljona euro gadā) darbinieku iekļaušana prioritāti vakcinējamo grupu sarakstā ir būtiska Latvijas tautsaimniecībai. Lai nodrošinātu VII un VIII prioritāro grupu efektīvu vakcinēšanu, nepieciešams veikt izmaiņas regulējumā par prioritāri vakcinējamo personu sarakstu veidošanu, uzdodot nozaru ministrijām iesniegt Nacionālajā veselības dienestā iestāžu sarakstu, iekļaujot to nosaukumu un reģistrācijas numuru. Informāciju par tām publiskām iestādēm (piemēram, Saeima, Valsts prezidenta kanceleja u.c.), kuras nav nozaru ministriju padotībā, apkopos Nacionālais veselības dienests. Savukārt Ekonomikas ministrija iesniegs tautsaimniecībai svarīgo eksportējošo uzņēmumu sarakstu, bet Valsts ieņēmumu dienests – to uzņēmumu sarakstu, kuru darbība atbilst noteikumos noteiktajam NACE kodam. Ņemot vērā, ka Valsts ieņēmumu dienestam ir pieejama personu datubāze un tehniskas iespējas nodrošināt datu nodošanu, balstoties uz iesniegtajiem uzņēmumu un iestāžu sarakstiem, lūgt Valsts ieņēmumu dienestam sagatavot un nodot datus ar personu vārdiem, uzvārdiem un personas kodiem Nacionālajam veselības dienestam. Saņemtie dati nodrošinās iespēju katrai personai, kas atbilst VII vai VIII prioritāri vakcinējamai grupai, pieteikties vietnē [www.manavakcina.lv](http://www.manavakcina.lv/) un izvēlēties personai piemērotu vakcinācijas vietu, datumu un laiku.  Iesniegtie uzņēmumu, iestāžu un organizāciju saraksti tiks nodoti vakcinācijas veicējiem, lai nodrošinātu efektīvu kolektīvās vakcinācijas procesu.  |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija, Slimību profilakses un kontroles centrs, Operatīvās vadības grupa. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz personām, kuras ir vakcinētas pret Covid-19. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 eiro, bet mērķgrupai, kuru veido juridiskas personas, – 2000 eiro. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Projekts šo jomu neskar. |
| 2. | Atbildīgā institūcija | Projekts šo jomu neskar. |
| 3. | Cita informācija |  |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc projekta izstrādes paredzēts informāciju par veiktajiem grozījumiem ievietot Veselības ministrijas un SPKC tīmekļvietnēs, kā arī paredzēts to elektroniski izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Tā kā projekts tiek virzīts steidzamības kārtā, sabiedrības iesaiste projekta izstrādē netika organizēta. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekts šo jomu neskar. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

|  |  |
| --- | --- |
| Veselības ministrs | D. Pavļuts |

Vīza: valsts sekretāre I.Dreika